text: Besparelser i Esbjerg møder kritik
  23 september 2015 kl. 14.16
  Alene på ældreområdet skal Esbjerg Kommune over de næste fire år spare 210 millioner kroner. "Forkasteligt," mener byrådsmedlem.
  Esbjerg Kommune offentliggjorde tirsdag et nyt budgetforlig, hvor det står klart, at der over de næste fire år sammenlagt skal spares 554 millioner kroner i kommunen - heraf 210 millioner kroner på ældreplejen.
  Det vækker forargelse hos byrådsmedlem for Liberalt folkeparti, Freddie H. Madsen:
  - Jeg har aldrig oplevet så store besparelser, og jeg synes, det er forkasteligt, siger han onsdag til TV SYD.
  Besparelserne på ældreområdet kommer til at betyde, at der skal nedlægges 175 fuldtidsstillinger. Også hos fagforbundet FOA skaber nedskæringerne bekymring på de ældres vegne.
  - Jeg er bekymret over, om besparelserne vil resultere i flere indlæggelser for de ældre, siger afdelingsformand for FOA Esbjerg, Connie Geissler, til TV SYD.
  